Drie van ‘renosterhoring-sindikaat’ in hofYu Chich Huang en Chen Shuihua (Foto verskaf deur die Valke) Drie verdagtes, wat glo die baasbreine agter ŉ beweerde renosterhoring-sindikaat is, het Vrydag in die landdroshof in Kempton Park verskyn. Yu Chich Huang (45), Chen Shuihua (45) en ŉ vrou, Ping Wu (45) se saak is tot 22 Augustus uitgestel vir ŉ tolk, het kapt. Dineo Sekgotodi, woordvoerder van die direktoraat vir prioriteitsmisdaadondersoeke (die Valke), gesê. Hulle bly in aanhouding. Die Valke het Donderdag ŉ geïntegreerde span kundiges ontplooi om lasbriewe uit te voer naby Johannesburg ná maande lank se ondersoek na ’n beweerde renosterhoring-sindikaat. Daar is tydens die inhegtenisneming op twee renosterhorings, twee voertuie en R70 000 in kontant beslag gelê nadat op drie verskillende persele toegeslaan is. Die operasie het gevolg op ŉ jaar lange ondersoek deur die Valke in Mpumalanga na hierdie glo berugte sindikaat wat renosterhorings in Suid-Afrika en in die buiteland verhandel. Ping Wu (Foto verskaf deur die Valke) Volgens Sekgotodi is die geïntegreerde ondersoek uitgevoer in samewerking met SANParke, die departement van omgewingsake, die Finansiële Intelligensiesentrum, die batebeslagleggingseenheid, misdaadintelligensie, die departement van binnelandse sake, die Nasionale Vervolgingsgesag en die Mpumalanga-parkeraad. Verskeie geheime transaksies is tydens die ondersoek met die sindikaat gedoen, wat hul bande met die handel in renosterhoring in Gauteng blootgelê het. Die sindikaat het noukeurig gewerk en probeer om alle wetstoepassingsoptrede teen te werk om hul handelinge te beskerm, wat dit ’n uiters moeilike ondersoek gemaak het, het Sekgotodi bygevoeg. Die ondersoek duur steeds voort en volgens Sekgotodi kan nog inhegtenisnemings volg. Die provinsiale hoof van die direktoraat vir ondersoeke na prioriteitsmisdaad in Mpumalanga, genl.maj. Mokoena, het die uitmuntende werk van haar lede geprys en gesê dat die lede altyd hard werk om misdaad binne en buite die provinsiale grense te bekamp. Die nasionale hoof van die direktoraat vir ondersoek na prioriteitsmisdaad, lt.genl. Lebeya, het die geïntegreerde werk geprys wat tot die aftakeling van hierdie sindikaat vir wildhandel gelei het.